開泉
作者：韓琦
朝代：宋

paragraphs: 先塋東北隅，有泉渤而出。
奔跳若爨鼎，萬眼沸不一。
始雖稍泓登，漸乃肆沕潏。
吾嘗展祀餘，愛玩必終日。
爰從大旱來，數歲竭如窒。
傷哉利澤源，頓爾藏於密。
吾今具畚鍤，試欲疏潛屈。
開無數尺間，舊脈俄騰溢。
涓涓力尚微，勢已舒沈鬰。
我願天道常，不使五行失。
均調四氣和，寒燠皆從律。
宣其潤下功，復得霑羣物。